CELEX: 32021R0374
Language: et
Date: 2021-01-27 00:00:00
Title: Komisjoni delegeeritud määrus (EL) 2021/374, 27. jaanuar 2021, millega muudetakse delegeeritud määrust (EL) 2020/884, millega tehakse COVID-19 pandeemia tõttu 2020. aasta kohta erand delegeeritud määrusest (EL) 2017/891 puu- ja köögiviljasektori osas ning delegeeritud määrusest (EL) 2016/1149 veinisektori osas ning muudetakse delegeeritud määrust (EL) 2016/1149

3.3.2021   
               
               
                  ET
               
               
                  Euroopa Liidu Teataja
               
               
                  L 72/3
               
            
         KOMISJONI DELEGEERITUD MÄÄRUS (EL) 2021/374,
         27. jaanuar 2021,
         millega muudetakse delegeeritud määrust (EL) 2020/884, millega tehakse COVID-19 pandeemia tõttu 2020. aasta kohta erand delegeeritud määrusest (EL) 2017/891 puu- ja köögiviljasektori osas ning delegeeritud määrusest (EL) 2016/1149 veinisektori osas ning muudetakse delegeeritud määrust (EL) 2016/1149
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 62 lõiget 1 ja artikli 64 lõiget 6,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (2) eriti selle artikli 53 punkte b ja h koostoimes artikliga 227,
         ning arvestades järgmist:
         
                     (1)
                  
                  
                     Komisjoni delegeeritud määrusega (EL) 2020/884 (3) on kehtestatud mitu erandit kehtivatest eeskirjadest, sealhulgas veinisektoris kehtivatest eeskirjadest, et kergendada veiniettevõtjate olukorda ja aidata neil tulla toime COVID-19 pandeemia mõjuga. Vaatamata nende meetmete kasulikkusele ei ole veiniturul pakkumise ja nõudluse tasakaal taastunud ning pandeemia tõttu ei ole oodata selle taastumist lühikeses kuni keskpikas perspektiivis.
                  
               
                     (2)
                  
                  
                     Ka enamikus liikmesriikides ja kogu maailmas jätkatakse COVID-19 pandeemiaga võitlemiseks võetud meetmete rakendamist. Need meetmed hõlmavad piirangute kehtestamist ühiskondlikel kogunemistel ja üritustel osalevate inimeste arvu ning väljaspool kodu einestamise suhtes. Mõnes valdkonnas kohaldatakse jätkuvalt liikumispiiranguid, millega kaasneb nõue tühistada avalikud üritused ja erapeod. Nende piirangute mõjul on veini tarbimine liidus veelgi vähenenud ning kahanenud ka veini eksport kolmandatesse riikidesse. Lisaks põhjustab ebakindlus seoses kriisi kestusega, mis eeldatavasti jätkub ka pärast 2020. aasta lõppu, liidu veinisektorile pikaajalist kahju, sest veini tarbimine tõenäoliselt ei taastu ja eksporditurud kaovad. Sellisel tegurite kombinatsioonil on märkimisväärne negatiivne mõju hinnakujundusele liidu veiniturul. Varud, mis olid juba 2019.–2020. turustusaasta alguses rekordtasemel, on veelgi suurenenud. Lisaks oli 2020. aasta hea saagiaasta ning eeldatavasti toodetakse veini ligikaudu 10 miljoni hektoliitri võrra rohkem kui 2019. aastal, mis halvendab olukorda veelgi.
                  
               
                     (3)
                  
                  
                     Kuna liikmesriikide poolt COVID-19 pandeemiaga võitlemiseks kehtestatud piiranguid on kohaldatud pika aja jooksul ja piiranguid on vaja säilitada, süvenevad tõsised majandushäired olulistel veiniturgudel ja sellega kaasneb negatiivne mõju veininõudlusele.
                  
               
                     (4)
                  
                  
                     Võttes arvesse seda eriti tõsist turuhäiret ja keeruliste asjaolude kuhjumist veinisektoris, mis algasid siis, kui Ameerika Ühendriigid kehtestasid 2019. aasta oktoobris liidu veinidele imporditariifid, ning üleilmse COVID-19 pandeemia tõttu kehtestatud piiravate meetmete tagajärgi, on liidu veinisektori ettevõtjad erakordselt raskes olukorras. Seepärast on veinisektorile vaja anda täiendavat abi.
                  
               
                     (5)
                  
                  
                     Selleks et tagada ettevõtjatele liidu veinisektoris toetusprogrammide rakendamisel vajalik paindlikkus, on oluline jätkata delegeeritud määruse (EL) 2020/884 kohaselt liidu veinisektoris kriisi lahendamiseks võetud meetmete rakendamist. Kohaldatakse täiendavat paindlikkust, mis võimaldab toorelt koristamist samal maatükil kahel või enamal järjestikusel aastal, teha muudatusi juba rakendatavates tegevustes ning maksta määruse (EL) nr 1308/2013 artiklite 46 ja 47 alusel toetatava tegevuse osalise rakendamise eest, kui täielik rakendamine ei olnud COVID-19 pandeemia tõttu võimalik, ning selle paindlikkusega on tagatud, et liidu veinisektori ettevõtjatel on sobivad vahendid, et reageerida COVID-19 pandeemiast tingitud muutustele ja nende kontrollimiseks kehtestatud piirangutele.
                  
               
                     (6)
                  
                  
                     Kuna COVID-19 pandeemia kestab arvatavasti ka pärast 2020. aasta lõppu ja seega märkimisväärsel osal 2021. eelarveaastast, peetakse vajalikuks pikendada delegeeritud määruse (EL) 2020/884 artikli 2 lõigetes 1, 3, 4 ja 6 sätestatud meetmete kohaldamist 2021. eelarveaasta lõpuni.
                  
               
                     (7)
                  
                  
                     Komisjoni delegeeritud määruse (EL) 2016/1149 (4) artikli 54 lõikes 1 on sätestatud, et toetusesaajatele makstakse toetust üksnes juhul, kui kontrollid näitavad, et kogu tegevus või kõik selle osaks olevad üksikmeetmed on täielikult rakendatud. Senised kogemused on siiski näidanud, et juhul, kui tegevuse osaks olevaid üksikmeetmeid ei ole täielikult rakendatud, kuid kogu tegevuse eesmärk on siiski saavutatud, on selle sätte range kohaldamine ja asjaomasele tegevusele antava toetuse kogusumma kinnipidamine teatava olukorra puhul ebaõiglane ja ülekohtune.
                  
               
                     (8)
                  
                  
                     Liikmesriikide poolt komisjonile antud tagasisidest nähtub, et delegeeritud määruse (EL) 2016/1149 artikli 54 lõikes 1 sätestatud eeskirja kohaldamine toob kaasa ebaproportsionaalsed finantskärped nende toetusesaajate jaoks, kes on edukalt rakendanud suure osa heakskiidetud tegevusest, kuid ei ole lõpule viinud üksikmeetmeid, mis ei ole tegevuse edukaks lõpetamiseks hädavajalikud. Selliste üksikmeetmete lõpetamata jätmine ei sea ohtu kogu tegevuse eesmärke, mida on teatavatel asjaoludel võimalik saavutada hoolimata osalisest rakendamisest. Sellistel juhtudel ei näi olevat õigustatud toetuse maksmisest täielikult keelduda või nõuda nõuetekohaselt rakendatud meetmete jaoks makstud toetuse tagasimaksmist.
                  
               
                     (9)
                  
                  
                     Kogu toetuse maksmisest keeldumine sellistel juhtudel tähendab rahalist karistust neile toetusesaajatele, kes on kogu tegevuse suures osas lõpule viinud ning on seega investeerinud aega ja vahendeid ning pingutanud, et meetmetega lõpule jõuda. Võimalikku ebaõiglast mõju süvendavad veelgi COVID-19 pandeemia ja sellega seotud rahavooprobleemid.
                  
               
                     (10)
                  
                  
                     Selleks et tagada veinisektori toetusprogrammide kohase tegevuse eest makstava toetuse proportsionaalsus ja vältida liidu veinisektori, mida juba nõrgestab raske turuolukord ja COVID-19 pandeemia, ülemäärast karistamist, tuleks osalist toetust maksta tegevuse eest, mida ei ole täielikult lõpule viidud, tingimusel et tegevuse üldeesmärk on saavutatud. Seepärast on asjakohane sätestada, et täielikult rakendatud meetmed, mis on osa sellisest tegevusest, on kõlblikud saama liidu toetust.
                  
               
                     (11)
                  
                  
                     Sellistel juhtudel tuleks tegevusele antav toetus arvutada täielikult rakendatud meetmetele antava toetuste summana ning jätta sellest 100 % ulatuses välja summad, mis on eraldatud meetmetele, mida ei ole rakendatud, tagamaks, et toetusesaaja saab summa, mis on proportsionaalne meetmete täielikuks rakendamiseks tehtud jõupingutustega.
                  
               
                     (12)
                  
                  
                     Delegeeritud määruseid (EL) 2020/884 ja (EL) 2016/1149 tuleks seetõttu vastavalt muuta.
                  
               
                     (13)
                  
                  
                     Selleks et vältida häireid liidu veinisektori kriisi lahendamiseks võetavate meetmete rakendamisel ja tagada sujuv üleminek ühelt eelarveaastalt teisele, peaks käesolev määrus jõustuma Euroopa Liidu Teatajas avaldamise päeval ja delegeeritud määrust (EL) 2020/884 tuleks kohaldada tagasiulatuvalt alates 16. oktoobrist 2020,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2020/884 muudatused
            Delegeeritud määruse (EL) 2020/884 artiklit 2 muudetakse järgmiselt.
            
                        1)
                     
                     
                        Lõige 1 asendatakse järgmisega:
                        
                           „1.   Erandina delegeeritud määruse (EL) 2016/1149 artiklist 22 võib 2020. ja 2021. aastal samal maatükil teha toorelt koristamist kahel või rohkemal järjestikusel aastal.“
                        
                     
                  
                        2)
                     
                     
                        Lõige 3 asendatakse järgmisega:
                        
                           „3.   Erandina delegeeritud määruse (EL) 2016/1149 artikli 53 lõikest 1 võivad liikmesriigid nõuetekohaselt põhjendatud juhtudel, mis on seotud COVID-19 pandeemiaga, lubada, et muudatused, mis tehakse hiljemalt 15. oktoobril 2021, rakendatakse ilma eelneva heakskiiduta, tingimusel, et need ei mõjuta tegevuse ühegi osa toetuskõlblikkust ega tegevuse üldeesmärke ning et tegevusele antava heakskiidetud toetuse kogusummat ei ületata. Toetusesaajad teavitavad pädevat asutust sellistest muudatustest liikmesriikide kehtestatud tähtaegade jooksul.“
                        
                     
                  
                        3)
                     
                     
                        Lõige 4 asendatakse järgmisega:
                        
                           „4.   Erandina delegeeritud määruse (EL) 2016/1149 artikli 53 lõikest 1 võivad liikmesriigid nõuetekohaselt põhjendatud juhtudel, mis on seotud COVID-19 pandeemiaga, lubada toetusesaajatel esitada muudatused, mis tehakse hiljemalt 15. oktoobril 2021 ja millega muudetakse määruse (EL) nr 1308/2013 artiklites 45, 46, 50 ja 51 osutatud meetmetega juba heaks kiidetud üldise tegevuse eesmärki, tingimusel et kõik võetavad üksikmeetmed, mis moodustavad osa üldisest tegevusest, on lõpule viidud. Toetusesaajad teavitavad pädevat asutust sellistest muudatustest liikmesriikide kehtestatud tähtaja jooksul ning muudatusteks on vaja pädeva asutuse eelnevat heakskiitu.“
                        
                     
                  
                        4)
                     
                     
                        Lõige 6 asendatakse järgmisega:
                        
                           „6.   Erandina delegeeritud määruse (EL) 2016/1149 artikli 54 lõike 4 kolmandast, neljandast, viiendast ja kuuendast lõigust arvutavad liikmesriigid makstava toetuse hiljemalt 15. oktoobril 2021 esitatud maksetaotluste puhul, kui määruse (EL) nr 1308/2013 artiklite 46 ja 47 alusel toetatavaid tegevusi ei rakendata kogupindalal, millele taotleti toetust COVID-19 pandeemiaga seotud põhjustel, rakendusjärgsete kohapealsete kontrollidega kindlaksmääratud pindala alusel.“
                        
                     
                  
         
            Artikkel 2
            Delegeeritud määruse (EL) 2016/1149 muudatused
            Delegeeritud määruse (EL) 2016/1149 artiklit 54 muudetakse järgmiselt.
            
                        1)
                     
                     
                        Lõige 2 asendatakse järgmisega:
                        
                           „2.   Ehkki tavaliselt makstakse toetus välja pärast kogu tegevuse rakendamist, makstakse toetust lõpuleviidud üksikmeetmete eest ka juhul, kui kontrollimise tulemusena on selgunud, et ülejäänud meetmeid ei saadud vääramatu jõu või erakordsete asjaolude tõttu määruse (EL) nr 1306/2013 artikli 2 lõike 2 tähenduses rakendada, ning juhul, kui vaatamata asjaolule, et ülejäänud meetmed on jäänud ellu viimata, on tegevuse üldeesmärk siiski saavutatud.“
                        
                     
                  
                        2)
                     
                     
                        Lisatakse järgmine lõige:
                        
                           „2a.   Kui kontrollimise tulemusena selgub, et toetustaotluses kirjeldatud tegevust ei ole täielikult ellu viidud, kuid tegevuse üldeesmärk on siiski saavutatud, võivad liikmesriigid vastavalt lõikele 2 maksta toetust üksikmeetmete eest, mis on lõpule viidud, ja kohaldada karistust, mis moodustab 100 % toetusetaotluses nendele meetmetele algselt eraldatud summast, mida ei ole täielikult lõpule viidud.
                           Juhul kui lõpuleviidud üksikmeetmete eest makstud toetuse summa on suurem kui pärast kontrollimist nõuetekohaselt kindlaksmääratud summa, nõuavad liikmesriigid alusetult makstud toetuse tagasi.
                           Juhul kui on tehtud ettemakse, võivad liikmesriigid otsustada kohaldada karistust.“
                        
                     
                  
                        3)
                     
                     
                        Lõike 3 esimene lõik asendatakse järgmisega:
                        
                           „3.   Kui kontrollimise tulemusena selgub, et toetusetaotlusega hõlmatud tegevust ei ole täielikult rakendatud muudel kui lõikes 2 sätestatud juhtudel ja kui toetust on makstud üksikmeetmete eest, mis moodustavad osa toetusetaotlusega hõlmatud üldisest tegevusest, nõuavad liikmesriigid makstud toetuse tagasi.“
                        
                     
                  
         
            Artikkel 3
            Jõustumine ja kohaldamine
            Käesolev määrus jõustub Euroopa Liidu Teatajas avaldamise päeval.
            Artiklit 1 kohaldatakse alates 16. oktoobrist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. jaanuar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 549.
         
            (2)  ELT L 347, 20.12.2013, lk 671.
         
            (3)  Komisjoni 4. mai 2020. aasta delegeeritud määrus (EL) 2020/884, millega tehakse COVID-19 pandeemia tõttu 2020. aasta kohta erand delegeeritud määrusest (EL) 2017/891 puu- ja köögiviljasektori osas ning delegeeritud määrusest (EL) 2016/1149 veinisektori osas (ELT L 205, 29.6.2020, lk 1).
         
            (4)  Komisjoni 15. aprilli 2016. aasta delegeeritud määrus (EL) 2016/1149, millega täiendatakse Euroopa Parlamendi ja nõukogu määrust (EL) nr 1308/2013 veinisektori riiklike toetusprogrammide osas ja muudetakse komisjoni määrust (EÜ) nr 555/2008 (ELT L 190, 15.7.2016, lk 1).